[{"text_idx": "#000000", "text": "Pliefikigu vian tempouzadon \u2013 plene en Esperanto"}, {"text_idx": "#000001", "text": "\u201cSe vi ne povas mezuri g\u0302in, vi probable ne povas mastrumi g\u0302in. Aferoj, kiujn vi mezuras tendencas plibonig\u0302i.\u201d, diris Ed Seykota. En niaj organizoj kaj g\u0302enerale en la Esperanta movado, tempo estas nia tre valora kaj rara resurso \u2013 ni havas nur tiom da g\u0302i. Sed kiel ni utiligas g\u0302in? C\u0302u vere verko de tiu artikolo devis dau\u0306ri 2 tagojn? Au\u0306 kiom fakte dau\u0306ris? Se vi ne mezuras vian tempouzadon, vi ne povas vere scii. Felic\u0302e, tempomezurado nun estas facila \u2013 kaj plene en Esperanto \u2013 danke al Kimai kaj E@I!"}, {"text_idx": "#000002", "text": "En Esperantujo ni kutimas al virtuala laboro \u2013 per interreto de sia hejmo. Tiel estis ankau\u0306 en E@I dum komenca tempo. Sed jam dum jaroj ni laboras (ankau\u0306) en fizika oficejo lau\u0306 fiksitaj laborhoroj. Tiu stato s\u0302ancelig\u0302is pro la kronvirusa situacio kaj ni devis rapide adaptig\u0302i. Ja kiam oni laboras de hejmo, estas facile nesufic\u0302e labori au\u0306 nesufic\u0302e ripozi, eble neefike plani la labortempon. Utiliginte spertojn de TEJO, ni frue decidis ekuzi liberan temporegistran programon Kimai. G\u0302i solvas g\u0302uste tiajn problemojn montrante viajn taskojn kaj statistikon pri via labortempo."}, {"text_idx": "#000003", "text": "Vi havas bonan superrigardon de la plej gravaj aferoj rekte en la c\u0302efa panelo."}, {"text_idx": "#000004", "text": "Kimai estas senpaga libera ilo, kiu ebligas al vi registri viajn laborhorojn. Kun g\u0302i por vi pli klaras, kiom da tempo vi bezonas por fari viajn taskojn."}, {"text_idx": "#000005", "text": "Nun la programo estas en 22 lingvoj, kaj dank\u2019 al E@I, inter ili estas ankau\u0306 Esperanto. La programon tradukis Sonja Zaretskaia kaj kontrolis KuboF Hromoslav . Kaj c\u0302ar Kimai mem dependas ke pluraj aliaj programoj, por plena Esperantigo ni tradukis ankau\u0306 Select2 (jam akceptita) kaj FullCalendar (dume atendas)."}, {"text_idx": "#000006", "text": "Vi povas agordi defau\u0306ltan lingvon por c\u0302iuj novaj uzantoj. Klaras, kiun lingvon uzas E@I \ud83d\ude09"}, {"text_idx": "#000007", "text": "Okaze de oficialigo de Esperanto en Kimai, ni intervjuis rekte al g\u0302ia c\u0302efprogramisto \u2013 Kevin Papst. Kevin antau\u0306e havis malmultajn informojn pri Esperanto, sed tre aprezis tradukon al g\u0302i. Ja, lau\u0306 li, Esperanto estas speciala, c\u0302ar homoj mem elektas eklerni kaj paroli g\u0302in. Tio igas Esperantan tradukon ankau\u0306 unika vendo-propono."}, {"text_idx": "#000008", "text": "D: Kio inspiris vin eki kaj dau\u0306re labori pri la projekto?"}, {"text_idx": "#000009", "text": "Kiam mi komencis labori pri Kimai antau\u0306 pli ol 10 jaroj, mi havis bezonon pri temporegistra sistemo por mi mem. En la tempo kiam mi trovis Kimai-n, la origina programisto volis fermi la projekton pro privataj kialoj. Mi ensaltis kaj prenis la rolon de prizorganto kaj dau\u0306rigas la laboron g\u0302is hodiau\u0306. Malfermitfonta programaro igas komputikan mondon pli bona loko kaj mi volas kontribui al g\u0302i en sencohava maniero."}, {"text_idx": "#000010", "text": "Mi havas ankau\u0306 alian tre fortan motivon: Mi c\u0302iam revis pri eblo vivi de mia propra malfermitfonta programaro. Tial mi en 2018 komencis reprogrami Kimai ekde nulo \u2013 kun multaj novaj funkcioj kaj firma fundamento por kelkaj longtempaj celoj (unu el ili j\u0302us realig\u0302is: )."}, {"text_idx": "#000012", "text": "Mia respondo estas pli g\u0302enerala, por c\u0302iu kiu uzas temporegistradon memvole: komencu registri vian tempon por trovi pro kiu kaj, speciale, kie vi pasigas unu el viaj plej valoraj resursoj \u2013 vian vivtempon."}, {"text_idx": "#000013", "text": "Kiuj taskoj reaperas, kiuj problemaj punktoj povas esti identigitaj, kiu en la teamo povas bezoni asiston pro troa labors\u0302arg\u0302oo?"}, {"text_idx": "#000014", "text": "Provu identigi malfortajn punktoj kaj pensu pri strategioj kiel plisimpligi au\u0306 ec\u0302 elimini tiujn taskojn."}, {"text_idx": "#000015", "text": "Tre simpla ekzemplo: Pasintece mi pasigis kelkajn horojn c\u0302iusemajne pro retpos\u0302ta helpado pri Kimai. Mi ne povis respondi al c\u0302iu, sed danke al verkado de pli bona dokumentado mi povis ne nur fortanc\u0302i 75% de mia tempo bezonata por retpos\u0302ta helpado (kion mi povis pruvi komparante miajn temposlipojn en Kimai) sed mi ankau\u0306 ricevis multan pozitivan retrokuplon. Felic\u0302aj uzantoj \u2013 felic\u0302a mi \ud83d\ude42"}, {"text_idx": "#000017", "text": "Por multaj organizoj, precipe neprofitcelaj, mono estas forta kialo por atenti pri libera programaro. Kimai tion povas fari por vi: els\u0302utu, instalu, komencu registri vian tempon \u2013 c\u0302ion sen licencaj kotizoj."}, {"text_idx": "#000018", "text": "Mi volas inviti c\u0302iujn al provo de Kimai kaj provizo de retrokuplo. Ankorau\u0306 estas multaj aferoj por plibonigo en Kimai, sed ja bonas samdirektigi miajn ideojn kun realaj bezonoj de uzantoj."}, {"text_idx": "#000019", "text": "\u201cHavu felic\u0302an vivon kaj restu sana!\u201d (Kevin skribis rekte en Esperanto : )"}, {"text_idx": "#000020", "text": "La strukturo de Kimai estas fasonita por homoj kaj firmaoj, kiuj laboras lau\u0306 kontraktoj por pluraj klientoj. Kvankam tio ne estas kutima situacio de Esperantaj organizoj, Kimai estas sufic\u0302e fleksebla por servi vin bone, kiel montras ankau\u0306 niaj spertoj. (Ekzemple sufic\u0302as starigi ununuran \u201cklienton\u201d \u2013 sian propran organizon.)"}, {"text_idx": "#000021", "text": "C\u0302iun unuopan registraj\u0302on vi povas detale priskribi por povi poste bone pritaksi efikecon de via tempouzado au\u0306 por au\u0306tomate prepari fakturon por pagi vin. Au\u0306 vi povas uzi minimumisman sintenon. Tute lau\u0306 via plac\u0302o."}, {"text_idx": "#000022", "text": "Baze eblas tian c\u0302i temporegistrilon uzadi lau\u0306 2 manieroj."}, {"text_idx": "#000023", "text": "Tiu maniero tau\u0306gas por scii, c\u0302u en specifa tago / semajno / monato vi laboris g\u0302ustan tempon. Vi komence de laboro notas komencon kaj fine de laboro finon, sed vi ne distingas inter aktivaj\u0302oj. Tiel vi scias, kiam vi laboris g\u0302ustan tempon kaj povas poste altkvalite ripozi por rehavigi energion."}, {"text_idx": "#000024", "text": "Registrado de speco de labortempo"}, {"text_idx": "#000025", "text": "En tiu maniero vi notas komencon kaj finon de c\u0302iu specifa aktivaj\u0302o, kiun vi faras. Tiel vi ne nur scios kiom vi laboris, sed ankau\u0306 pri kiu tasko. Tio donos al vi retrokuplon, lau\u0306 kiu vi pli objektive taksos vian rapidecon kaj pli facile kaj objektive vi decidos pri kio vi povas plibonig\u0302i kaj pri kio vi eventuale povas instrui al aliuloj."}, {"text_idx": "#000026", "text": "Kimai estas senpaga kaj ec\u0302 libera. Do uzante g\u0302in vi ne nur s\u0302paras vian monon, sed ankau\u0306 protektas viajn liberecon kaj privatecon."}, {"text_idx": "#000027", "text": "Esperanto vin bonvenigas jam ekde tuta komenco"}, {"text_idx": "#000028", "text": "Unuaj pas\u0302oj, provoj estas tre facilaj. Kaj se via organizo (au\u0306 vi mem \ud83d\ude42 havas malpli ol 5 aktivulojn, ec\u0302 longe poste estos dau\u0306re senpaga. Simple registrig\u0302u c\u0302e kaj ekuzu senpagan reg\u0302imon. Se via organizo estas (precipe) volontula, la senpaga plano plene sufic\u0302os. Se vi volas aldonajn funkciojn au\u0306 pli ol 5 uzantojn, vi povas transiri al pagenda versio."}, {"text_idx": "#000029", "text": "Se vi volas, ke viaj datumoj estu tre sekuraj, au\u0306 volas senpage havi multajn uzantojn, instalo en via propra servilo estas irinda vojo. Por instali vi ne bezonas esti programisto, sed iuj komputilaj spertoj ja estas bezonataj. Rekomendata instalado okazas per \u201ckomandlinio\u201d \u2013 se tiu vorto diras al vi nenion, petu pri instalo vian komputileman amikon (au\u0306, eble estas bona oportuno por lerni novan kapablon \u2013 en E@I ni tute konfirmas!). C\u0302iujn necesajn informojn vi trovos en la oficiala dokumentado."}, {"text_idx": "#000030", "text": "Fino. Au\u0306 c\u0302u eble komenco?"}, {"text_idx": "#000031", "text": "Tempo estas rara resurco \u2013 tau\u0306gas g\u0302in utiligi sag\u0302e kaj efike. C\u0302u vi pri tio volas helpon de Kimai? Au\u0306 c\u0302u vi jam uzas iun similan programon? Skribu en komenton!"}, {"text_idx": "#000032", "text": "Retpos\u0302tadreso ne estos publikigita. Devigaj kampoj estas markitaj *"}, {"text_idx": "#000034", "text": "Tiu c\u0302i retejo uzas Akismet por malpliigi trudaj\u0302ojn. Ekscii kiel viaj komentaj datumoj estas traktataj."}, {"text_idx": "#000035", "text": "Jar-kompaso \u2013 planu novan jaron en Esperanto\nLingvemuloj kaj poliglotoj tutmondaj denove renkontig\u0302os en 2022 \u2013 kaj interrete kaj c\u0302eeste\nPolyglot Gathering revenas rete en 2022!\nPacon al Ukrainio, pacon al la mondo!"}, {"text_idx": "#000038", "text": "Poc\u030ci\u0301tac\u030c pre kaz\u030cde\u0301ho (Ba\u0301novce nad Bebravou)"}]